Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 3 Pv 339/12/2202	Galanta, 19.11.2012
EEČ : 2-17-275-2012

U Z N E S E N I E

Trestná vec:	obvinený XXXXX 
Prečin:	Pytliactvo podľa § 310 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno f Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 06. 05. 2012 v čase od 13.50 h do 14.50 h, v katastri obce XXXXX na odstavnom ramene malého Dunaja XXXXX medzi obcami XXXXX vo vzdialenosti asi 1500 m smerom od cestného mostu XXXXX smerom na obec XXXXX, v rybárskom revíry číslo XXXXX neoprávnene zasiahol do výkonu rybárskeho práva a to takým spôsobom, že bez povolenia lovil ryby pomocou 1 ks rybárskej udice, nezistenej značky, ktorá udica bola opatrená so silonom, s háčikom a plavákom, pričom ako návnadu použil dážďovky, čím XXXXX XXXXX v XXXXX nespôsobil škodu, nakoľko ryby neulovil, 

lebo obvinený mladistvý, ktorý v čase činu neprekročil pätnásty rok veku, nedosiahol takú úroveň rozumovej a mravnej vyspelosti, aby mohol rozpoznať jeho protiprávnosť alebo ovládať svoje konanie
Odôvodnenie:
Vyšetrovateľ Okresného riaditeľstva PZ v XXXXX, Obvodného oddelenia PZ XXXXX uznesením č. ORP-XXXXX zo dňa 06. 05. 2012 začal v zmysle           § 199 ods. 1 Trestného poriadku trestné stíhanie a súčasne podľa § 206 ods. 1 Trestného poriadku vzniesol obvinenie ml. XXXXX za prečin pytliactvo podľa § 310 ods. 1 Trestného zákona na tom skutkovom a právnom základe, ako je to uvedené vo výrokovej časti uznesenia.
Skutkový stav bol preukázaný výpoveďou samotného obvineného ml. XXXXX, ktorý popísal spáchanie skutku a tento aj oľutoval. Uviedol, že ryby lovil zo zábavy, napriek tomu,  že nemal povolenie na rybolov. Počas svojho lovu žiadne ryby neulovil. Okrem toho je skutkový stav ustálený aj listinnými dôkazmi, najmä obhliadkou miesta činu, fotodokumentáciou a zápisnicou o vydaní veci.

V priebehu vyšetrovania bol do konania pribratý znalec z odboru psychológia, klinická psychológia dospelých a detí, za účelom zistenia rozumovej a mravnej vyspelosti obvineného.

Na základe preštudovania zdravotnej dokumentácie, vyšetrovacieho spisu, ako i klinického vyšetrenia obvineného ml. XXXXX znalkyňa XXXXX vyvodila záver, že intelekt mladistvého je na úrovni populačného podpriemeru a jeho rozhľad a všeobecná vzdelanosť sú na veľmi slabej úrovni. Osobnosť obvineného je málo výrazná, o okolie javí slabý záujem, je slabo citlivý voči morálnym problémom. Emocionálnym podmetom sa vyhýba, ľuďom príliš nerozumie a máva ťažkosti v interpersonálnych vzťahoch. Jeho intelekt je oslabený, jeho sociálna inteligencia je tiež oslabená. Je oslabená aj jeho schopnosť učenia a schopnosť využiť predchádzajúce skúsenosti.

Aj v dôsledku toho, že u obvineného mladistvého XXXXX je oslabený kontakt so sociálnou realitou, že má slabé mentálne brzdy a oslabenú intelektovú úroveň, vyvodila znalkyňa záver, že nie je schopný správne vnímať následky svojho konania.

Podľa ustanovenia § 215 ods. 1 písm. f) Trestného poriadku prokurátor zastaví trestné stíhanie, ak obvinený mladistvý, ktorý v čase činu neprekročil pätnásty rok veku, nedosiahol takú úroveň rozumovej a mravnej vyspelosti, aby mohol rozpoznať jeho protiprávnosť alebo ovládať svoje konanie.

Obvinený ml. XXXXX sa narodil dňa 14. 07. 1997. Skutok spáchal dňa 06. 05. 2012, teda v čase, keď ešte nedovŕšil vek pätnásť rokov. Pretože vykonaným znaleckým dokazovaním bolo preukázané, že obvinený mladistvý XXXXX v dôsledku svojho nízkeho veku v čase spáchania skutku nedosiahol takú úroveň rozumovej a mravnej vyspelosti, aby mohol rozpoznať jeho protiprávnosť, bolo potrebné trestné stíhanie v zmysle § 215 ods. 1 písm. f/ Trestného poriadku  zastaviť
Poučenie:

 Proti tomuto uzneseniu nie je prípustná sťažnosť. 

Mgr. Jarmila Pastýriková
prokurátorka